**Mini delictes massificats**

Xavier Gual

Aquest diari acaba de publicar un informe sobre els actes incívics que s’han denunciat a Manresa en els darrers deu mesos detectats per l’Observatori de Civisme: 5.800 avisos. 19 per dia. Si fem un càlcul proporcional entre els ciutadans manresans i la totalitat dels habitants de les comarques a on arriba el Regió-7, la resultant són 47.000 a l’any. 129 per dia.

El significat és que de forma constant i amplíssima hi ha algú que molesta, inoportuna o fins i tot agredeix algun àmbit d’un altre o d’uns altres ciutadans. Les dades obtingudes diuen que de forma sistemàtica s’estacionen vehicles sobre voreres que impedeixen el pas de persones grans o en llocs habilitats per discapacitats. Es produeixen sorolls de bars i aldarulls veïnals de tota mena que no deixen descansar als veïns. Hi ha vàndals que destrossen mobiliari i ens trobem amb brutícia deixada en qualsevol lloc. I el clàssic: l’excrement de gos que queda al davant de la porta de casa perquè el propietari de l’animal no l’ha volgut recollir.

No estem parlant de delictes greus. Però cada dia hi ha centenars de d’éssers que sofreixen aquesta plaga incívica. Cada dia, alguns de nosaltres som violentats en l’àmbit privat o públic. Cada dia passen coses que ens condicionen la quotidianitat. Sens dubte que aquest és un fenomen que ha anat i va a més. Veiem i sofrim reaccions terriblement irades davant d’infraccions menors de transit que poden deixar estupefacte al que les pateix. La manca de respecte pels altres i l’agressivitat que es desferma per una tonteria transmet alguna mena de patologia social que algun dia s’haurà d’encarar d’una forma profunda, acudint a l’origen del problema. Què ens passa que estem (quasi) tots de tanta mala lluna? Perquè no val allò de dir que són els altres. La societat som tots i l’esqueixat pot ser qualsevol de nosaltres. L’evolució social a on hem arribat ha portat moltes d’aquestes pràctiques derivades de l’egoisme i la individualitat mal entesa. La manca d’empatia que generen a vegades les pressions socials actuals potser podrien estar en la base d’aquests tipus de fets bàrbars.

En costa d’imaginar el carro del meu avi barrant el pas del veí o el besavi destrossant un banc o un arbre de la plaça del poble cent anys enrere. Segur que no ho feien. Seria doncs una pràctica que ha arrelat i crescut en els darrers anys. I no pot ser que les viles d’aquestes terres acabin convertides en llocs hostils i poc habitables. No ho podem permetre. Seria terrorífic que un bé com la convivència arribes a desaparèixer tot convertits en habitants d’un mateix lloc però completament aïllats a dins de cases i cotxes com passa en algunes ciutats d’Amèrica.

Els carrers eren i han de ser llocs per conviure amb els veïns. Només veig dues mesures per resoldre-ho. En l’origen, explicant als que encara van a l’escola els fonaments de la cohabitació i dient-los hi que ser un devastador social és dolent pel seu futur. I enfront dels que els practiquen, si es disposa del valor necessari i es valoren abans els riscos de fer-ho, és molt efectiu senyalar-los hi el sense sentit dels seu comportament. Si uns quants, el nombre més gran possible, recriminem –sense cridar- als baladrers i els trinxeraires in fraganti, potser aconseguirem millorar el nostre entorn. Tot i que no els hi amago que són accions que es poden girar en contra en alguns casos, donat que a algunes ànimes els hi costa entendre una explicació serena sobre allò tant gastat de la llibertat pròpia que acaba a on comença la de l’altre. O era al revés?